作者:劉辰翁
標題:乳燕飛・賀新郎
內容:赤壁之遊樂。但古今、風清月白，更無坡作。矯首中洲公何許，共我橫江孤鶴。把手笑、孫劉寂寞。頗有使君如今否，看青山、似我多前卻。幾見我、伴清酌。江心舊豈非城郭。撫千年、桑田海水，神遊非昨。對影三人成六客，更倚歸舟夜泊。尚聽得、江城愁角。渺渺美人兮南浦，耿餘懷、感淚傷離索。天正北，繞飛鵲。